A Flex (korábban Flextronics) Tabon lévő üzemében a korábban gyártott 16 terméktípusból már csak 9-et gyártanak, aminek az az oka, hogy a gyár 16 nagy partnercégéből 7, köztük például a Whirlpool is visszamondta megrendeléseit, mert nem látják biztosítva a minőségi munkát és a határidőre való feladatvégzést a gyárban folyó termelést megnehezítő munkaerőhiány miatt - írja a Napi.hu.

A cég - ami a Napi.hu megkeresésére egyelőre nem válaszolt - több intézkedést is hozott és tervez hozni a munkaerőhiány leküzdése érdekében:

túlórát és hétvégi műszakokat vezettek be, de ez a cég dolgozóinak ellenállásába ütközött, nemrég például 75 munkás kollektíven nem ment be dolgozni a kötelezően elrendelt szombati műszakra,

178 ukrán ukrán vendégmunkást is foglalkoztattak szeptember végén, ami azt is jelenti, hogy a Magyarországon működő multinacionális gyártók közül a Flex foglalkoztatja a legtöbb ukrán dolgozót közvetlenül - tehát nem munkaerő-kölcsönző cégeken keresztül.

Céges jelentésünkben pedig azt írják, hogy próbálják majd a munkaerőigényesebb feladatokat a cégcsoporton belül máshová átszervezni, és ezen kívül 2018-tól kezdve automatizálással is igyekszenek majd enyhíteni a munkaerő hiányát.

A vállalat - direkt módon- idén átlagosan 6968 főt foglalkoztatott, míg tavaly még 6121 fős létszámról számoltak be. A társaság bérköltségekre és személyi jellegű egyéb kifizetésekre 87,756 millió eurót (körülbelül 27,2 milliárd forintot) költött a 2017-es üzleti évben, ami körülbelül 16,2 százalékos növekedést jelent 2016-hoz képest.